Súradnice: 48°10′08″S 17°07′46″V﻿ / ﻿48,168836°S 17,129536°V﻿ / 48.168836; 17.129536

**Denník N** je slovenský denník, pôvodne len internetové médium, ktoré vzniklo po odchode časti členov redakcie denníka *SME* v roku 2014. Redakcia sa venuje investigatívnym, analytickejším a rozsiahlejším textom a popritom vyrába aj stručné a rýchle spravodajstvo. Médium je financované najmä z platieb od predplatiteľov. *Denník N* má od januára 2015 aj tlačenú podobu a od roku 2017 vydáva aj mesačník N magazín. Aktuálne manipuluje dianie prezidentských volieb na sociálnych sieťach..

Vlastnícke vzťahy
-----------------

Denník N bol financovaný najmä z príjmov od predplatiteľov a z reklamy. Redakcia pravidelne zverejňuje informácie o hospodárení na redakčnom blogu.

Výhodou predplatného je prístup k celému obsahu (tzv. exkluzívnemu) a diskusiám i to, že predplatiteľom sa zobrazuje menšie množstvo reklamy. Počet predplatiteľov bol vo februári 2015 viac ako 9 000, v marci 2016 viac ako 16-tisíc a vo februári 2017 mal 21 tisíc aktívnych predplatiteľov a 98 tisíc *registrovaných čitateľov*. Priemerný predaj printového denníka v závere roka 2016 bol pod 3 500 kusov. V prvom štvrťroku 2017 dosiahol počet predplatiteľov 23 tisíc a náklad sa držal nad 3 000 kusov. Na konci prvého štvrťroku 2018 mal Denník N 27 tisíc predplatiteľov, na konci prvého štvrťroku 2019 mal 35 tisíc predplatiteľov. Na konci roku 2020 mal Denník N 65 tisíc predplatiteľov. 

V roku 2015 podpísal Denník N (vtedy Projekt N.) zmluvu s investormi, ktorými sa stali šiesti spolumajitelia spoločnosti ESET (Maroš Grund, Rudolf Hrubý, Richard Marko, Peter Paško, Miroslav Trnka a Anton Zajac). Investori za 1,2 milióna eur získali 51 percentný podiel vo firme. Akcionárska zmluva zabezpečuje aj redakčnú nezávislosť. Jediným majiteľom vydavateľstva N Press, s.r.o. (predtým GRAPE 2013 s.r.o.) sa tak 12. mája 2015 stala akciová spoločnosť *Denník N, a.s.*, ktorá bola zapísaná 2. apríla 2015 do obchodného registra. Jej základné imanie 25 000 € tvorí 190 kmeňových listinných akcií na meno.

V priebehu prvého štvrťroka 2017 získalo akcie Denníka N 39 zakladajúcich členov redakcie a počet akcionárov tak spolu so šiestimi spolumajiteľmi Esetu a piatimi členmi vedenia vydavateľstva narástol na 50.

Spolumajiteľ *Anton Zajac* bol v novembri 2016 jedným z prvej trojice podporovateľov občianskeho združenia Progresívne Slovensko, ktoré zaregistrovalo ministerstvo vnútra koncom novembra po odovzdaní petície s 13 500 podpismi. Redakcia v tom nevidí problém, nakoľko investori nemajú žiadnu možnosť zasahovať do obsahu Denníka N, nemajú ani možnosť odvolať šéfredaktora. Progresívnemu Slovensku venuje redakcia samostatnú tému, bez upozornenia na možný konflikt záujmov. Existencia samostatnej témy ale nie je ničím výnimočná, keďže obdobné témy majú na webe Denníka N aj iné politické strany, politickí lídri či osobnosti verejného života - napríklad Smer, SNS či SaS.

História
--------

Zakladateľmi (vedenie) sú Matúš Kostolný, Tomáš Bella, Lukáš Fila (riaditeľ vydavateľstva N Press), Konštantín Čikovský a Juraj Javorský. Impulzom vytvorenia projektu bol vstup finančnej skupiny Penta do majiteľskej štruktúry akciovej spoločnosti Petit Press, ktorá je vydavateľom Denníka SME.

Webová podoba (.projekt-n.sk) vznikla v novembri 2014, denník sa začal vydávať a predávať v januári roku 2015.

V roku 2016 získal Denník N päť Novinárskych cien Nadácie otvorenej spoločnosti (najviac zo slovenských médií). Najviac Novinárskych cien získal Denník N aj v nasledujúcich rokoch - v roku 2017 sedem a v roku 2018 sedem. 

V októbri 2017 vyšiel N Magazín o kritickom myslení, ktorý rozoslali v náklade 24 tisíc kusov na takmer tristo škôl. Predávali vlastné knižné tituly, reklamné predmety a vybrané knihy od iných vydavateľstiev.

V decembri 2017 získala redakcia grant od spoločnosti Google v hodnote 754 tisíc eur, aby vytvorila open source predplatiteľský systém, ktorý bude môcť bezplatne využívať ktorýkoľvek vydavateľ na svete.

V roku 2018 začala redakcia robiť aj podcasty, jedna epizóda mala v priemere 5 000 stiahnutí.

V novembri 2018 vzniklo v Česku sesterské médium Deník N, jeho vznik podporilo v crowdfundingu 5 300 ľudí.

2. marca 2021 Denník N oznámil, že sa stal majiteľom portálu pre turistov Hiking.sk, založenom v roku 2002. Majiteľmi boli dovtedy Ľubomír Mäkký a Soňa Mäkká, na portáli budú pokračovať pod hlavičkou Denníka N.

Minúta po minúte
----------------

Redakcia sa zameriava na publikovanie rozsiahlejších a analytickejších textov, ktoré sú určené najmä pre predplatiteľov, a popri tom vyrába rýchle a stručné spravodajstvo pod hlavičkou *Minúta po minúte*, ktorú vydavateľ vlastní ako ochrannú známku. Minúta po minúte je umiestnená priamo na titulnej stránke webu denníka, na samostatnej podstránke mnt.sk a na mobilných aplikáciách pre iOS, Android a Windows Phone.

Aplikácia získala 2. miesto v kategórii *Brandované aplikácie* v súťaži AppsRulezz 2016. Získala tiež *Cenu Google* (Novinárska cena) za inovatívnu online žurnalistiku.

N magazín
---------

Po dvoch pokusných číslach v roku 2016 (jeden o kauze Kaliňák-Bašternák, druhý s výberom rozhovorov) začala redakcia od januára 2017 vydávať aj mesačník *N Magazín*.

Newslettre
----------

Denník N vyrába viacero newslettrov, ktoré umožňujú čitateľom dostávať informácie o témach, ktoré ich zaujímajú. Ľudia môžu dostať e-mailové upozornenie na témy, ktoré ich zaujímajú. Formou mailu môžu tiež dostať súhrn najdôležitejších správ dňa z Minúty po minúte či upozornenia na mimoriadne udalosti. 

Redakcia tiež vyrába špeciálne newslettre - komentovaný výber troch udalostí dňa Newsfilter N, piatkový súhrn správ Filipa Struhárika o médiách a žurnalistike MediaBrífing, výber zaujímavostí zo zahraničnej tlače od Tomáša Bellu Tl;dr a newsletter Martina M. Šimečku vysvetľujúci zaujímavosti zo sveta Odkaz MMŠ.

Čitatelia môžu využiť aj notifikácie zasielané cez aplikácie, ale aj cez internetové prehliadače na stolových počítačoch i mobiloch.

Referencie
----------

1. ↑  ŠKOLKAY, Andrej. *Slovakia* [online]. Media Landscapes, [cit. 2022-06-26]. Dostupné online. Archivované 2022-06-26 z originálu. (po anglicky)
2. ↑   Matúš Kostolný o Projekte N: Nedokážeme prežiť bez podpory čitateľov. *Stratégie* (Bratislava: MAFRA Slovakia), 2014-10-22. Dostupné online [cit. 2018-10-20].
3. ↑  MEDIALNE.SK. *Časopis Denníka N začne vychádzať ako pravidelný mesačník* [online]. medialne.etrend.sk, [cit. 2018-12-19]. Dostupné online. Archivované 2018-10-20 z originálu.
4. ↑   Hospodárenie Denníka N. *Denník N* (Bratislava: N Press). Dostupné online [cit. 2018-10-20]. ISSN 1339-844X.
5. ↑  FILA, Lukáš. Denník N vo februári: viac ako 9000 predplatiteľov, pol milióna návštevníkov. *Denník N* (Bratislava: N Press), 2015-03-19. Dostupné online [cit. 2018-10-20]. ISSN 1339-844X.
6. ↑  FILA, Lukáš; KOSTOLNÝ, Matúš. Denník N po roku: ako sme použili vaše peniaze. *Denník N* (Bratislava: N Press), 2016-03-03. Dostupné online [cit. 2018-10-20]. ISSN 1339-844X.
7. ↑  FILA, Lukáš. Ako sa nám darilo v závere roka 2016. *Denník N* (Bratislava: N Press), 2017-02-06. Dostupné online [cit. 2018-10-20]. ISSN 1339-844X.
8. 1 2  FILA, Lukáš. 23-tisíc predplatiteľov a zatiaľ najlepší hospodársky výsledok. Ako sa darilo Denníku N v prvom štvrťroku 2017?. *Denník N* (Bratislava: N Press), 2017-05-02. Dostupné online [cit. 2018-10-20]. ISSN 1339-844X.
9. ↑  N, Redakčný blog Denníka. *V tomto štvrťroku sme síce dosiahli rekordný zisk, ale je ťažké sa z neho tešiť (list vydavateľa)* [online]. Denník N, 2018-05-10, [cit. 2018-12-19]. Dostupné online.
10. ↑  N, Denník. *Čo nové v Denníku N: Na kampaň za očkovanie vyčleníme priestor za 300-tisíc eur (štvrťročný list vydavateľa)* [online]. Denník N, 2021-02-03, [cit. 2021-02-18]. Dostupné online.
11. ↑  KERNOVÁ, Miroslava. *Projekt N zverejnil vlastníkov* [online]. Bratislava: omediach.com, 2014-12-18, [cit. 2018-10-20]. Dostupné online.
12. 1 2  POLÁŠ, Martin. Denník N už podpísal zmluvu s investormi z Esetu. Nesmú podľa nej vstúpiť do politiky. *medialne.etrend.sk* (Bratislava: TREND Holding), 2015-02-26. Dostupné online [cit. 2018-10-20]. ISSN 1337-0006.
13. ↑  N Press, s.r.o. In:  *Obchodný register na internete* [online]. Bratislava: Ministerstvo spravodlivosti SR, [cit. 2018-10-20]. Dostupné online.
14. 1 2  Denník N, a. s. In:  *Obchodný register na internete* [online]. Bratislava: Ministerstvo spravodlivosti SR, [cit. 2018-10-20]. Dostupné online.
15. ↑   Štefunkovo Progresívne Slovensko predstavilo nové tváre. *SME* (Bratislava: Petit Press), 2016-11-27. Dostupné online [cit. 2018-10-20]. ISSN 1335-4418.
16. 1 2  MIKUŠOVIČ, Dušan. Progresívne Slovensko môže mať prvého poslanca, do hnutia smeruje Martin Poliačik. *Denník N* (Bratislava: N Press), 2017-12-05. Dostupné online [cit. 2018-10-20]. ISSN 1339-844X.
17. ↑   Progresívne Slovensko. *Denník N* (Bratislava: N Press). Dostupné online [cit. 2018-10-20]. ISSN 1339-844X.
18. ↑   *Smer* [online]. Denník N, [cit. 2018-12-19]. Dostupné online.
19. ↑   *SNS* [online]. Denník N, [cit. 2018-12-19]. Dostupné online.
20. ↑   *Sulík a SaS* [online]. Denník N, [cit. 2018-12-19]. Dostupné online.
21. ↑  KERNOVÁ, Miroslava. *Odídenci zo SME budú mať denník Projekt N* [online]. Bratislava: omediach.com, 2014-10-20, [cit. 2018-10-20]. Dostupné online.
22. 1 2  SITA, Mediálne.sk. Víťazi Novinárskej ceny sú známi. Pozrite si výsledky. *medialne.etrend.sk* (Bratislava: TREND Holding), 2016-05-16. Dostupné online [cit. 2018-10-20]. ISSN 1337-0006.
23. ↑   *Denník N znova získal najviac, sedem ocenení v súťaži Novinárska cena* [online]. Denník N, 2017-05-10, [cit. 2018-12-19]. Dostupné online.
24. ↑  N, Denník. *Denník N znova získal najviac ocenení v súťaži Novinárska cena* [online]. Denník N, 2018-05-03, [cit. 2018-12-19]. Dostupné online.
25. ↑  FILA, Lukáš. Druhý štvrťrok v pluse. Ako sa darilo Denníku N v posledných mesiacoch. *Denník N* (Bratislava: N Press), 2017-11-06. Dostupné online [cit. 2018-10-20]. ISSN 1339-844X.
26. ↑   *Denník N získa od Googlu 754-tisíc eur, aby vytvoril open source predplatiteľský systém* [online]. Denník N, 2017-12-13, [cit. 2018-12-19]. Dostupné online.
27. ↑   *Podcasty Denníka N majú už viac ako milión stiahnutí* [online]. Denník N, 2018-10-16, [cit. 2018-12-19]. Dostupné online.
28. ↑  FILA, Lukáš. *Sme radi, že hodnoty Denníka N dostanú šancu aj v Česku (list vydavateľa)* [online]. Denník N, 2018-11-06, [cit. 2018-12-19]. Dostupné online.
29. ↑   Denník N sa stal novým majiteľom. *Denník N* (Bratislava: N Press), 2021-03-02. Dostupné online [cit. 2021-03-05]. ISSN 1339-844X.
30. ↑   *Ochranné známky : POZ 547-2015* [online]. Banská Bystrica: Úrad priemyselného vlastníctva SR, [cit. 2018-10-20]. Dostupné online.
31. ↑  Živé.sk. *Toto sú najlepšie slovenské appky. Pozrite si výsledky prestížnej súťaže* [online]. zive.azet.sk, 2016-06-14, [cit. 2018-10-20]. Dostupné online.
32. ↑  POLÁŠ, Martin. Časopis Denníka N začne vychádzať ako pravidelný mesačník. *medialne.etrend.sk* (Bratislava: TREND Holding), 2016-12-23. Dostupné online [cit. 2018-10-20]. ISSN 1337-0006. Archivované 2018-10-20 z originálu.
33. ↑  N, Redakčný blog Denníka. *Na Facebook sa už nedá spoľahnúť, skúste newslettre Denníka N* [online]. Denník N, 2018-02-21, [cit. 2018-12-19]. Dostupné online.
34. ↑   *Newsfilter* [online]. Denník N, [cit. 2018-12-19]. Dostupné online.
35. ↑   *MediaBrífing* [online]. Denník N, [cit. 2018-12-19]. Dostupné online.
36. ↑   *tl;dr zo zahraničnej tlače* [online]. Denník N, [cit. 2018-12-19]. Dostupné online.
37. ↑   *Odkaz MMŠ* [online]. Denník N, [cit. 2018-12-19]. Dostupné online.
38. ↑   Denník N spúšťa notifikácie na dôležité správy aj pre internetové prehliadače. *Denník N* (Bratislava: N Press), 2017-01-18. Dostupné online [cit. 2018-10-20]. ISSN 1339-844X.

Pozri aj
--------

* SME

Externé odkazy
--------------

* Domovská stránka